Source: http://hatter.hu/tevekenysegunk/jogsegelyszolgalat/jelentosebb-ugyeink/irani-transz-menekult-ugy-2016
Timestamp: 2018-07-22 14:56:28
Document Index: 33941563

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Iráni transz menekült ügy (2016-) | Háttér Társaság
RJ iráni állampolgárságú transz férfi. 2015 nyarán érkezett Magyarországra, ahol menekültstátuszért folyamodott, mivel hazájában üldöztetésnek volt kitéve. A magyar hatóságok kérelmét elfogadták, és 2016-ben menekültként ismerték el. 2016 februárjában a Bevándorlási és Állampolgársági Hivatalnál a szokásjognak megfelelő módon kérelmezte nemének jogi elismerését. Kérelmét a BÁH tájékoztató levélben arra hivatkozva utasította el, hogy mivel nincs hazai anyakönyvbe bejegyezve, nemét jogilag Magyarországon nem tudja elismertetni, ehhez az iráni hatóságok rendelkeznek hatáskörrel.
RJ a Háttér Társaság segítségével a BÁH-ot először formális határozat meghozására vette rá, majd a határozat ellen bírósági felülvizsgálatot kezdeményezett. A bíróság megállapította, hogy a kérelmező élethelyzetére a magyar jog nem tartalmaz szabályokat, a bíróság pedig jogalkotóként nem járhat el. A bíróság határozat ellen alkotmányjogi panaszt nyújtottunk be, illetve a strasbourgi Emberi Jogok Európai Bíróságához fordultunk.
Az Alkotmánybíróság az alkotmányjogi panaszt ugyan elutasította, arra hivatkozva, hogy a jogsérelmet nem a bírói jogértelmezés, hanem a szabályozás hiánya okozza, ugyanakkor hivatalból eljárva mulasztásban megnyilvánuló alaptörvény-ellenességet állapított meg, mivel a magyar jog nem biztosítja a letelepedett transznemű külföldi állampolgárok nemének jogi elismerését és a kapcsolódó névváltoztatást. A bíróság egyben kimondta: a transznemű személyek nemének elismerése és a kapcsolódó névváltoztatás az emberi méltóságból levezethető alapvető jog.
Az Emberi Jogok Európai Bírósága előtti eljárás még folyamatban van, a kérelmet a bíróság befogadta.
Alkotmányjogi panasz (2017. február 6.)
Az Alkotmánybírósági határozata (2018. június 19.)